**A szociális ellátásokról szóló 7/2015. (II.26.) önkormányzati rendelet módosításának általános indokolása:**

A szociális igazgatásról és szociális ellátásokról szóló 1993. évi III. törvény ( a továbbiakban: Szt.), valamint a Bács-Kiskun Megyei Kormányhivatal Építésügyi, Hatósági, Oktatási és Törvényességi Felügyeleti Főosztály, Törvényességi Felügyeleti Osztálya (6000 Kecskemét, Deák Ferenc tér 3.) BKB/001/4322-1/2021. számú szakmai tájékoztatója szerint felülvizsgálatra és módosításra került aszociális ellátásokról szóló 7/2015. (II.26.) önkormányzati rendelet ( a továbbiakban: Szr.).

Az Szr. bevezető részében feltüntetésre került az Önkormányzat rendeletalkotására vonatkozó eredeti jogalkotói hatáskör is, mivel az Szr.-ben a köztemetésre vonatkozó szabályok szerint a polgármesternek nemcsak arra van lehetősége, hogy az Szt. 48.§ (4) bekezdésében kapott felhatalmazás alapján a köztemetés költségeinek megtérítési kötelezettsége alól részben vagy egészben mentesítheti az eltemettetésre köteles személyt, hanem arra is, hogy a köztemetés költségeinek részletekben történő visszafizetését engedélyezze.

Az Szt. 132.§ (4) bekezdés g) pontja ad felhatalmazást a települési önkormányzatnak arra, hogy rendeletben szabályozza a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait.

Az Szr.-ben újraszabályozásra került a felhasználás ellenőrzésének szabálya.

Települési támogatás az Szr. szerint a gyógyszerkiadások viseléséhez nyújtott támogatás. Az Szr. megszövegezéséből nem derül ki egyértelműen, hogy települési támogatást a havi rendszeres gyógyszerkiadás viseléséhez nyújtja az önkormányzat, ezért az Szr. erről szóló szabályozását ennek megfelelően ki kell egészíteni.

Az Szr. 6.§-a a rendkívüli települési támogatás szabályait tartalmazza. Kiegészítésre került ez a szakasz a rendkívüli települési támogatás iránti kérelem benyújtásával kapcsolatos szabályokkal. A munkanélküli vagy jövedelemmel nem rendelkező aktív korú kérelmezők esetén támogatási feltételként került előírásra az állami foglalkoztatási szervvel történő együttműködés, módosításra kerültek azok az esetek, mikor nem állapítható meg a támogatás, illetve a rendkívüli települési támogatásra való jogosultság elbírálásához szükséges igazolások is.

A rendelete-tervezet előkészítése során figyelembe vettük a jogalkotásról szóló 2010. évi CXXX. törvény 3. §-át, mely szerint:

„Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű. A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”

A rendelet-tervezet hatályon kívül helyező rendelkezést is tartalmaz, mivel elfogadásával egyidejűleg a szociális ellátásokról szóló 7/2015. (II.26.) önkormányzati rendeletet 6. § (10) bekezdését és (11) bekezdés d) pontját hatályon kívül kell helyezni.

**A rendelet-tervezet részletes indokolása:**

**Az 1. §-hoz**

A rendelet-tervezet 1.§-a a rendelet bevezető részének módosítását tartalmazza, feltüntetve a rendelet-alkotásra felhatalmazást adó jogszabályhelyeket.

**A 2. §-hoz**

A szociális ellátások felhasználásának ellenőrzési szabályait tartalmazza ez a szakasz.

**A 3. §-hoz**

Pontosító rendelkezést tartalmaz ez a szakasz arra vonatkozóan, hogy települési támogatást a havi rendszeres gyógyszerkiadás viseléséhez nyújtja az önkormányzat.

**A 4. §-hoz**

A rendkívüli települési támogatás igénylésének szabályai kerültek kiegészítésre ebben a szakaszban.

**Az 5. §-hoz**

Jelen rendelet-tervezet elfogadásával egyidejűleg hatályon kívül kell helyezni a szociális ellátásokról szóló 7/2015. (II.26.) önkormányzati rendelet 6. § (10) bekezdését és (11) bekezdés d) pontját.

**A 6. §-hoz**

A hatályba léptető rendelkezést tartalmaz ez a szakasz.